**În zori**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IN ZORI

Adeseori, când mă trezesc în zori

Mă-ntreb de ce-am venit şi unde plec,

Sunt oarecum un fel de zeu aztec,

Doar piatră rece fără de fiori,

Cuprins de flori ce timpul mi-l petrec

Şi aşteptând să te zăresc prin nori

În lumea ta de dincolo de mine

Unde te-am scris cu litere aldine

Şi pe lumină şi pe întuneric.

Închin doar ţie ruga mea de cleric

Al unui cult cu-n singur credincios.

A fost ori nu, eu ştiu că doar frumos

Mă pot gândi la clipele acele.

Alung din mine gândurile rele

Şi nu mă uit în urmă cu mânie.

Nu ne-am iubit, aşa a fost să fie!

Decât străini, mai bine-n depărtare

Te ştiu a fi potirul meu de floare

Din care gândul îţi culege mierea.

Doar amintiri, atâta mi-e averea

Cu care plec pe ultima spirală.

Şi nu mă plâng, n-a fost o viaţă goală

De vreme ce cândva te-am întâlnit.

Adeseori în versuri ţi-am vorbit

Şi le-am ascuns în sipet de hârtie

Pitit pe raftul unei biblioteci.

Din depărtări vin vânturile reci

Ce urlă prin lucarnele deschise.

Adeseori, te mai iubesc în vise

Şi uit ce rimă ar închide rândul.

De ce e frig? Pe unde mi-a fost gândul?